15 in hospitaal ná brand by SAUK-gebou | Maroela Media
Vyftien mense is Dinsdag in 'n hospitaal opgeneem nadat 'n brand by die SAUK se Radiopark-gebou in Aucklandpark in Johannesburg uitgebreek het.
Russel Meiring, woordvoerder van ER24, het gesê paramedici het met hul aankoms op die toneel verskeie mense op die sypaadjie buite die gebou aangetref. Die gebou is ontruim nadat 'n brand by 'n kafeteria in die gebou uitgebreek het.
Paramedici het beseerdes volgens die erns van hul beserings behandel waartydens hulle bevind het dat 15 mense matige rookinaseming opgedoen het. Verskeie ander het brandwonde opgedoen.
Volgens Meiring is die pasiënte op die toneel behandel waarna hulle na 'n nabygeleë private hospitaal vervoer is.
Volgens die SAUK is die gebou later veilig verklaar en kon werknemers weer die gebou binnegaan.
Die voorval volg nadat dieselfde gebou verlede maand weens 'n diesellekkasie ontruim moes word. Die diesel het uit 'n onklaar kragopwekker gelek en drie mense is vir die inaseming van dieseldampe behandel.
ER24 Johannesburg SAUK
Sluit die SAUK. Sit als net af.
Die wiele val nou vinnig af.
Ek Brand om te weet wat by die SAUK aan die gang is!? Eers die dieselmors en nou die kafeteria-brand? Waar daar n rokie is – trek daar n vuurtjie!!! Ek hoop Radio Sonder Geld se gebou-versekering is op datum! asook die van die SABC. He-he-he.
Wat kan die SAUK nog doen om die aandag te kry? Ons is belangriker as Eskom of Danel of … verstaan tog. Sonder ons resepte kan niemand vanaand kook nie of met 'n besemstok dans nie. Oooooh, hoe gaan jule opstaan en weet hoe ons vandag voel…. boem, boem boemmmm…